### 10.    Beslutning om godkendelse af Kvalitetsrapport 2018 for dagtilbud med høringssvar

**Åbent**

Sagsnr.: 326-2018-28078       J.nr.: 00.15.20           Dokumentnr.:
326-2019-64378

**Sagstype**

Beslutning.

**Resume og sagens baggrund**

Børn- og Familieudvalget besluttede i februar 2019 at sende
Kvalitetsrapport 2018 for dagtilbud i høring. Kvalitetsrapporten giver et
indblik i dagtilbuddenes udvikling. Den peger overordnet på, at der fortsat er
behov for at prioritere udviklingen af kvalitetsdagtilbud, idet målsætningerne
ikke er nået.

**Indstillinger**

Direktøren indstiller, at Kvalitetsrapport 2018 for
dagtilbud godkendes.

**Behandling**

Børn- og Familieudvalget, Økonomiudvalget,
Kommunalbestyrelsen.

**Sagsfremstilling**

Kvalitetsrapporten følger op på dagtilbuddenes målsætninger
på en række områder, som f.eks. udvikling, læring, forældresamarbejdet, stærke
børnefællesskaber og kvalitet i dagtilbud. Rapporten har været i høring blandt
dagtilbudsområdernes forældrebestyrelser og MED-udvalg, fællesbestyrelser og
MED-udvalg for landsbyordningerne Kirke Helsinge og Sejerø, samt relevante
faglige organisationer. Der er kommet i alt 11 høringssvar.

*Baggrund*

Formålet med kvalitetsrapporten er at give et indblik i
dagtilbuddenes udvikling. Kvalitetsrapporten bidrager desuden til at synliggøre
værdien af det arbejde, der udføres i dagtilbuddene, og skabe en fælles retning
for udviklingen af kvaliteten i dagtilbuddene.

Dette gøres gennem en beskrivelse af parametre som motorisk
udvikling, uddannelsesgrad for det pædagogiske personale, inklusion, samt
personlige og sociale kompetencer hos børnene. Således giver rapporten mulighed
for at følge med i, hvordan dagtilbuddenes arbejde med de kommunale
målsætninger skrider fremad, samt anledning til at drøfte den fremadrettede
udvikling af området.

Børn- og Familieudvalget besluttede i december 2017, hvordan
kvalitetsrapporten skulle se ud fremover. Udvalget godkendte en skabelon, der
tog udgangspunkt i de politiske målsætninger for området.

*Målsætninger for dagtilbuddene*

De politiske målsætninger for dagtilbuddene er organiseret i
et målhierarki med tre niveauer: KLAR-temaer, udviklingsmål og fokuspunkter i
det daglige arbejde.

KLAR-temaerne, som er grundstenen i kommunens
KLAR-pædagogik, er:

·
Kvalitet: Indholdet i dagtilbuddet er af høj faglig kvalitet

·
Leg og Læring: Dagtilbuddet fremmer børns trivsel, udvikling, leg
og læring

·
Aktiv Familie: Familien inddrages aktivt for at sikre gode
overgange og sunde levevaner

·
Ressourcesyn: Dagtilbuddet skaber stærke børnefællesskaber med
deltagelsesmulighed for alle børn

Effekterne af KLAR-pædagogikken undersøges i øjeblikket i
samarbejde med studerende fra Københavns Universitet.

Udviklingsmålene er:

·
Mindst 65 % af det pædagogiske personale skal være uddannede
pædagoger.

·
Der skal være en positiv udvikling i andelen af børn i den
generelle sproglige indsats.

·
Mindst 95 % af børnene skal være glade for at gå i et dagtilbud.

·
Mindst 90 % af børnene skal have alderssvarende motoriske
kompetencer.

·
Mindst 90 % af børnene skal have alderssvarende personlige og
sociale kompetencer.

·
Alle børn skal som udgangspunkt være en del af et alment tilbud.

*Rapportens konklusioner*

Overordnet konkluderer kvalitetsrapporten, at der fortsat er
behov for at prioritere udviklingen af højkvalitetsdagtilbud. I dagtilbuddene
foregår hver dag et arbejde, der er præget af stort engagement og fokus på
børnenes trivsel og udvikling. Dagtilbuddene igangsætter løbende nye
initiativer både lokalt og på tværs af alle dagtilbud, og prioriterer at løfte
de områder hvor der er udfordringer.

Rapporten viser dog, at der er udfordringer med at opnå
flere af de opstillede politiske målsætninger. Målene er sat ambitiøst, og det
er forventet, at målene ikke kunne indfries det første år. Skemaet herunder
giver et overblik over målopfyldelsen.

|  |  |
| --- | --- |
| Mindst 65 % af det pædagogiske personale skal være uddannede pædagoger. | Ikke nået |
| Der skal være en positiv udvikling i andelen af børn i den generelle sproglige indsats. | Ingen data |
| Mindst 95 % af børnene skal være glade for at gå i et dagtilbud. | Ingen data |
| Mindst 90 % af børnene skal have alderssvarende motoriske kompetencer. | Ikke nået |
| Mindst 90 % af børnene skal have alderssvarende personlige og sociale kompetencer. | Ikke nået |
| Familien inddrages aktivt for at sikre gode overgange og sunde levevaner. | Ingen data |
| Alle børn skal som udgangspunkt være en del af et alment tilbud. | Nået |

*Høringssvar*

I høringsperioden er der indkommet i alt 11 høringssvar.
Heraf kommer fem fra dagtilbudsområdernes MED-udvalg og Forældrebestyrelser, to
fra landsbyordninger, tre fra faglige organisationer og ét fra Kalundborg Asyl
Børnehave. Høringssvarene er vedlagt sagen som bilag. Der er desuden vedlagt et
resumé af høringssvarene. Der gøres opmærksom på, at man kun ved at læse
høringssvarene i deres fulde længde kan få indblik i alle argumenter og
forslag, som beskrives heri.

*Vurdering af tidsforbrug*

I forbindelse med godkendelse af skabelonen for
kvalitetsrapporten bad Børn- og Familieudvalget om en vurdering af
tidsforbruget i forbindelse med udarbejdelse af rapporten, set i forhold til
institutionernes udbytte.

Der er indtil videre blevet udarbejdet en overordnet
kvalitetsrapport. Dette betyder, at tidsforbruget primært har ligget hos
administrationen. Her vurderes der at være blevet brugt omkring 0,07 årsværk,
svarende til næsten 1 måneds arbejde. Derudover har områdelederne brugt tid på
at læse og drøfte rapporten undervejs.

**Økonomiske konsekvenser**

Ingen.

**Børn- og Familieudvalgets møde
den 3. april 2019:**

Anbefales med den bemærkning, at Kompetencehjulet fremover
alene anvendes til de børn, der har behov. Udvalget anerkender, at det er ambitiøse
mål, der er fastsat på området, hvorfor det ikke kan forventes, at målene er
nået ved den første kvalitetsrapport.

**Økonomiudvalgets møde den 10.
april 2019:**

Børn- og Familieudvalgets flertalsindstilling anbefales.

Inga Hermansen og Regitze Lauritsen, A, tager forbehold.

**Bilag**

|  |  |
| --- | --- |
| Dagtilbud Kvalitetsrapport 2018 | 326-2019-7036 |
| Alle høringssvar (11) | 326-2019-78921 |
| Resume af høringssvar vedr. kvalitetsrapport for dagtilbudsområdet 2018 | 326-2019-78919 |